Fjárfestar horfa hýru auga til lands í Dalasýslu vegna áforma um vindorkuver . Vísir / Jóhann K. Húsfyllir var á íbúafundi í Dalabyggð þar sem sveitarstjórn kynnti áform um uppbyggingu vindorkuvers , níu kílómetra utan við Búðardal . Annar eigandi Storm Orku sem hyggur á uppbygginguna segir hugmyndina skammt á veg komna . Forvitni dró íbúa Dalabyggðar á íbúafund sveitarstjórnar í Dalabúð í gærkvöldi þar sem áform fyrirtækisins Storm Orku , að reisa 36 vindmyllur í landi Hróðnýjarstaða , voru kynnt . Sveitarstjórn undirritaði viljayfirlýsingu um uppbyggingu við Storm Orku snemma í haust áður en umhverfis - og skipulagsnefnd sveitarfélagsins gat tekið afstöðu til málsins . Fram kom á fundinum í gær að vindmyllurnar yrðu flestar þrjátíu og sex og að hver og ein yrði ekki hætti en 150 metrar í hæstu stöðu . Raforkuframleiðslan gæti orðið að hámarki 130 MW sem tengd yrði burðarlínu Landsnets . Nokkrir íbúar Dalabyggðar komu í ræðustól og gagnrýndu sveitarstjórn fyrir slægleg vinnubrögð og leyndarhyggju í málinu og kröfðust sumir þess að málið yrði sett í biðstöðu þar til stjórnvöld hafi mótað heildstæða stefnu um nýtingu vinorku og vindorkuver . „ Við fáum engar upplýsingar og það átti bara að keyra þetta í gegn án þess að láta nokkurn mann vita . Mér finnst það bara ekki í lagi . Mér finnst ég bara vera stödd í einhverri miðri martröð og athugasemdir okkar snúa að vinnubrögðum sveitarstjórnar . Ég get bara ekki hugsað til þess ef þetta hefði bara farið í gegn án þess að fólki hefði verið gefinn kostur á því að koma með athugasemdir eða kynna sér málið . Við sjáum það líka þegar við förum af stað hérna að fólk veit ekkert um þetta . “ Þetta sagði Steinunn Sigurbjörnsdóttir íbúa á fundinum í gær . Storm Orka eru í eigu bræðranna Magnúsar og Sigurðar Jóhannessona en þeir keyptu landið að Hróðnýjarstöðum í ágúst á síðasta ári , gagngert til þess að vinna að hugmyndum að vindorkuveri á jörðinni . Sigurður sagði vinnuna mun skemur komna en menn gerðu sér grein fyrir . „ Það er búið að vinna hellingsundirbúningsvinnu en það er miklu meiri vinna sem er eftir . Á þessu stigi er þetta bara hugmynd , “ sagði Sigurður í samtali við fréttastofu í gærkvöldi . Er það í hendi að þið getið byrjað að framleiða raforku frá þessum stað ? „ Það er langt frá því , alveg ofboðslega langt frá því . “ Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .